* Egy szobai termosztát alaphelyzetben úgy van programozva, hogy minden hétköznap 06:00-tól 08:59-ig és 15:00-tól 21:59-ig *nappali*, a nap többi szakaszában pedig *éjszakai* hőmérsékletet tartson. A hétvégéken ez annyiban módosul, hogy *nappali* hőmérsékletet tart 06:00-tól 21:59-ig, ezen kívül *éjszakai*t. Félórás bontásban tartja nyilván a berendezés, hogy mikor legyen *nappali* és mikor *éjszakai* a hőmérséklet beállítás (tehát az első ilyen időtartam 00:00-tól 00:29-ig tart, a következő 00:30-tól 00:59-ig, és így tovább).

A program kérjen be NNN ÓÓ:PP HHHH formátumú karakterláncokat üres sorig vagy EOF végjelig, mellyel az alapértelmezett működést lehet módosítani! Itt NNN a hét napját jelöli (megengedett értékek: „Het”, „Ked”, „Sze”, „Csu”, „Pen”, „Szo”, „Vas”). ÓÓ az óra elölnullázva, 24 órás formátumban (pl. 07 vagy 23). PP a fél órás időtartam első perce (csak 00 és 30 lehet az értéke), HHHH pedig a beállítandó program azonosítója (csak „napp” és „ejsz” fogadható el). Hibás érték megadása esetén hibaüzenetet kell megjeleníteni, az adatbevitelt meg kell ismételni! Állítsa át a kijelölt fél óra hőmérsékleti beállítását a felhasználó által adottra!

Kilépés előtt hozza létre (írja felül, ha létezik) a tablazat.txt fájlt, ami a beállításokat tartalmazza táblázatos formában! Ennek minden sora a hét egy-egy napjának beállításait tartalmazza, az oszlopokból pedig kiderül, hogy mikor milyen programra áll át a termosztát. A fájl tartalma az alábbi mintának megfelelően legyen formázva!

Nap 00:00 00:30 01:00 01:30 … 23:30

--------------------------- … -----

Het ejsz ejsz ejsz ejsz … ejsz

Ked ejsz ejsz ejsz napp … napp

…

Vas ejsz napp napp napp … napp

 Értékelés: Az alapfeladat megoldása **2** pont. Plusz illetve mínusz pont adandó a következőkért:

**–1, –2:** Ha a program működése bármiben is eltér az alapfeladatban megfogalmazottól.

**–1**: Ha a program fordítása során egyetlen, szabvány fejfájlok be nem kapcsolásából (#**include**) adódó, figyelmeztető üzenet is akad.

**–1**: Ha a megnyitott fájlokat nem zárja le, vagy a lefoglalt memóriaterületeket nem szabadítja fel a kilépés előtt!

**+1:** Amennyiben a tablazat.txt létezik, akkor töltse be ennek tartalmát, és ebből induljon ki az alapértelmezett működés helyett! A fájl létezését ellenőrizni kell, de tartalmáról feltételezheti, hogy helyes.

**+1:** A program minden helyes karakterlánc feldolgozását követően kérdezze le a rendszeróra állását, és ennek alapján jelezze ki, hogy most éppen melyik hőmérsékleti beállítás az érvényes.

**+1:** Amennyiben a VELETLEN környezeti változó definiált, és a tablazat.txt fájl nem létezik, a program indulását követően a termosztát működését leíró táblázat minden elemét töltse ki véletlenszerűen *nappali* vagy *éjszakai* beállítással. (Később ezt fogja tudni módosítani a felhasználó.)