Készítsen C programot, mely egy társasjáték-gyűjtemény statisztikai nyilvántartásainak alapfunkcióit valósítja meg.

Az adatokat a tarsasjatek.txt fájlból olvassa be. A fájl soronként tartalmazza egy-egy játék adatait, melyek pontosvesszővel és azt követő tetszőleges számú szóközzel vannak elválasztva. Nem kell 100-nál több játékra számítani. Az adatmezők sorrendben a következők:

* Név(max. 80 karakter)
* Minimális játékosszám (pozitív egész)
* Maximális játékosszám (pozitív egész)
* Lejátszott játszmák száma (nemnegatív egész)

Pl.:

Monopoly; 3; 6; 0

Catan telepesei; 2; 4; 3

Agricola; 2; 5; 15

Forestaurant; 1; 5; 4

A program induláskor olvassa be a fájl tartalmát (az adatok tárolásához használjon saját struktúrát), majd írja ki az adatokat. A kiíratáskor írjon ki sorszámokat is a játékok neve előtt (1-től kezdve).

Kérjen be nemnegatív egészeket a billentyűzetről. Érvényes sorszám esetén növelje az adott sorszámú játék játszmáinak számát. 0 bemenetre írja felül a fájlt az új adatokkal, majd lépjen ki.

Értékelés: Az alapfeladat megoldása **2** pont. Plusz illetve mínusz pont adandó a következőkért:

**–1:** Ha a program fordítása során egyetlen, szabvány fejfájlok be nem kapcsolásából (#include) adódó, figyelmeztető üzenet is akad.

**–1:** Ha az input ellenőrzés hibás, vagy nem teljes körű.

**–1:** Ha megnyitott fájlt nem zár le, vagy memóriakezelési hibát vét.

**–1, –2:** Ha a program működése bármiben is eltér a feladatban megfogalmazottól.

**+1:** Parancssori paraméterként lehessen megadni egy játékosszámot. Ha ez meg van adva, akkor kiíratásnál csak olyan játékokat jelenítsen meg, melyek játszhatók ennyi fővel (tehát paraméter a min. és max. játékosszám zárt intervallumában van). A nem megjelenő játékok sorszámát hagyja ki a számozásból, ügyeljen rá, hogy a mentéskor ezen játékok adatai se vesszenek el!

**+1:** Bővítse a fájlformátumot egy 5. oszloppal, ami az utolsó játszma pontos idejét tárolja. Új játszma hozzáadásakor ezt írja felül a rendszeridővel. Bővítse a kiíratást is.

**+1:** Ha a MYPRECIOUS környezeti változó definiálva van, akkor ennek az értékét használja a nyilvántartó fájl elérési útjaként. Pl.: MYPRECIOUS=C:\Work\importantproject.txt